*VEGA præsenterer*

**Afrojacks utallige bangers eksploderer i Store VEGA**

*Store VEGA bliver forvandlet til en tordnende natklub lørdag d. 24. november, når en af verdens største feststartere, Afrojack, rykker bag pulten og slipper sine monsterhits løs.*

Den Grammy-vindende producer og sangskriver Afrojack er berygtet for at baske de mest hæsblæsende og svedige fester i gang, hvor alle hæmninger bliver parkeret. Den ombejlede artist fortsætter med at splintre grænser og skubbe musikken i nye retninger.

Siden gennembrudshittet ”Take Over Control” har den hollandske dj bidraget med sine producer-evner på tracks som David Guettas ”Titanium (feat. Sia)” og har været med til at skabe kæmpe ørehængere for artister som Beyoncé, Pitbull, Nicki Minaj og will.i.am.

Sidste år slog Afrojack rekorder på festivalen Tomorrowland med hele otte shows på blot fem dage. Hans setlister er i konstant fornyelse, men byder hver gang på en uendelig perlerække af hits, der med garanti kan få endorfinerne til at pumpe på hvilket som helst dansegulv.

For sjette gang var han i 2017 at finde på DJ Magazines top 10 liste over de 100 bedste djs i verden. Det er en placering man sagtens kan forstå, når man oplever Afrojacks overflødighedshorn af bangers live.

**Fakta om koncerten:**

Afrojack (NL)

Lørdag d. 24. november kl. 22.00

Store VEGA, Enghavevej 40, 1674 København V  
Billetpris: 300 kr. + gebyr  
Billetsalget starter på mandag kl. 10.00 via vega.dk og Ticketmaster.